### Beslutningstema

I dette punkt skal der tages stilling til en fordeling af betalingen for vedligeholdelse af en del af den private fællesvej [adresse].

### Sagsfremstilling

Den private fællesvej [adresse] på strækningen fra [adresse] til [adresse] er ca. 370 m lang. Se vedhæftede bilag, kort. Vejen, som ejes af Tønder Kommune, er en grusvej og fungerer som adgangsvej til to ejendomme. De to ejendomme benytter primært vejen til personvognstrafik. Vejen benyttes herudover i begrænset omfang af to landbrug til kørsel med landbrugskøretøjer.

Vedligehold af vejstrækningen påhviler iht. Lov om private fællesveje de vejberettigede.

Partshøring: Kommunen sendte spørgsmålet om fordeling af udgifterne til vedligehold af den private fællesvej på strækningen i høring hos de parter, der formodes at have vejret på strækningen. Tønder Kommune modtog i forbindelse med partshøringen bemærkninger, der er vist på bilaget Bemærkninger.

### Lovgrundlag

Lov om private fællesveje.

Forvaltningsloven

### Fagchefen for Teknik og Plan indstiller,

at Teknik- og Miljøudvalget godkender at udgifterne til vedligeholdelse af den omfattede del af den private fællesvej [adresse] fordeles med 1/4 del til hver af de vejberettigede. De vejberettigede sørger selv for at vedligeholdelse pågår.

### Beslutning

Indstillingen godkendt.

Mikkel Simonsen deltog ikke i mødet.